เดือนส.ค.ใช้จ่ายผ่านบัตรลดวูบ 6 พันล.
ยอดใช้จ่ายผ่านบัตรพลาสติกเดือน ก.ค. ลดลง 6,000 ล้าน ชิปการ์ดฉุดยอดบัตรเอทีเอ็มวูบ
26 ก.ย. 2559

ยอดใช้จ่ายผ่านบัตรพลาสติกเดือน ก.ค. ลดลง 6,000 ล้าน ชิปการ์ดฉุดยอดบัตรเอทีเอ็มวูบ
ธนาคารแห่งประเทศไทย (ธปท.) รายงานมูลค่าการใช้บัตรพลาสติกเพื่อการชำระเงินในระบบธนาคารพาณิชย์ และผู้ประกอบธุรกิจบัตรเครดิตที่ไม่ใช่สถาบันการเงิน (นันแบงก์) เดือน ก.ค. 2559 มีมูลค่ารวม 1.19 ล้านล้านบาท ลดลงจากระยะเดียวกันปีก่อน 6,000 ล้านบาท หรือ 0.5% เป็นการลดลงต่อเนื่อง ส่วนใหญ่ลดจากการใช้จ่ายผ่านบัตรเอทีเอ็มเป็นสำคัญ เนื่องจากนโยบาย ธปท.ที่ให้ทยอยเปลี่ยนบัตรเอทีเอ็มเป็นบัตรเดบิตแบบชิปการ์ดภายใน 31 ธ.ค. 2562
ทั้งนี้ แบ่งเป็นการใช้จ่ายผ่านบัตรเอทีเอ็มมีมูลค่า 1.2 แสนล้านบาท ลดลงจากระยะเดียวกันปีก่อน 3 หมื่นล้านบาท หรือ 20.13% เป็นการลดลงทั้งการกดเงินสดและการใช้เพื่อวัตถุประสงค์อื่นๆ
ขณะที่บัตรเดบิตมีมูลค่าการใช้จ่ายผ่านบัตร 9.3 แสนล้านบาท เพิ่มขึ้น 2 หมื่นล้านบาท หรือ 2.21% จากการใช้ถอนเงินและชำระค่าสินค้า ณ จุดขายเพิ่มขึ้น แต่การใช้เพื่อวัตถุประสงค์อื่นกลับลดลง ขณะที่บัตรเครดิตมีมูลค่าการใช้จ่าย 1.5 แสนล้านบาท เพิ่มขึ้น 4,000 ล้านบาท หรือ 2.84% ส่วนใหญ่เพิ่มจากการใช้ชำระค่าสินค้าและบริการ ณ จุดขาย สะท้อนการบริโภคหรือการใช้จ่ายในประเทศที่โตไม่สูงมาก
อย่างไรก็ดี หากเทียบกับเดือนก่อนหน้า มูลค่าการใช้จ่ายผ่านบัตรพลาสติกยังเพิ่มขึ้น 2.2 หมื่นล้านบาท หรือ 1.9% โดยเพิ่มจากการใช้จ่ายผ่านบัตรเดบิตเพื่อการถอนเงินสด 2.2 หมื่นล้านบาท